text: Lastbil i brand spærrede motorvej
  18 maj 2016 kl. 05.52
  Et uheld har onsdag morgen spærret E45 sønderjyske motorvej. Et andet skaber kø ved Horsens.
  En hollandsk lastbil med sættevogn i brand betød onsdag morgen, at den sønderjyske motorvej i nordgående retning fra Frøslev mod Haderslev var spærret mellem frakørsel 71 og 70 ved Aabenraa.
  Først ved middagstid blev der åbnet for trafik i det ene spor. 
  Vejdirektoratet opfordrer bilisterne til at køre fra ved 72 Tinglev og på igen ved Aabenraa Nord.
  Sættevognen skal tømmes og branden slukkes.
  Ifølge Brand & Redning Sønderjylland er der tale om en lastbil med 20 ton savsmuld.
  Efterslukningen vil derfor tage noget tid.
  Vejrdirektoratet advarer om, at der vil være ekstra lang rejsetid til helt ud på eftermiddagen.
  
  Også uheld ved Horsens
  Længere nord på E45 skete der onsdag morgen et uheld i sydgående retning ved Horsens V.
  Det skabte ligeledes kø, men her var det muligt at passere stedet.
  